Štátny pedagogický ústav (ŠPÚ) tvrdí, že udalosti, ktoré sa stali v posledných dňoch v súvislosti s Monitorom 9 a maturitami, začínajú nápadne pripomínať dobre premyslenú a načasovanú kampaň. Vo vyhlásení, ktoré ŠPÚ zverejnil na svojej internetovej stránke, sa ďalej uvádza, že zámerom je spochybnenie celého systému externého overovania vedomostí žiakov a diskreditácia ľudí, ktorí zodpovedajú za prípravu a realizáciu testovania. "Náhod v súvislosti s údajným únikom informácií je totiž príliš veľa a škody, ktoré táto kampaň spôsobila - a to predovšetkým v etickej rovine – sú mimoriadne veľké," píše sa vo vyhlásení. Riaditeľ ŠPÚ Ľubomír Pajtinka už v stredu na brífingu, kde bol aj minister školstva Ján Mikolaj, povedal, že tento rok "je neobvykle veľa náhod" v súvislosti
s monitorom a maturitami. Pajtinka však nechcel konkretizovať, čo má na mysli.